তিনি যখন বাইশ গজে দৌড়ন, এক ঝলক টাটকা বাতাস ধাক্কা দেয় মাঠে উপস্থিত দর্শকদের। চোখের পলক পড়ার আগেই স্ট্যাম্প নড়িয়ে দেন প্রতিপক্ষ ব্যাটসম্যানের অসতর্কে। 
তিনি একজন অ্যাথলিট, তাতে কোনও সন্দেহ নেই। ৩৬ বছর বয়সেও বিরাট কোহলির মতো প্রতিষ্ঠিত তারকাকে স্পনসরশিপ পাওয়ার ব্যাপারে টেক্কা দেন। এখনও জিমে ঘন্টার পর ঘণ্টা সময় কাটান। তাঁর পরিশ্রমের সাক্ষ্য বহন করে লম্বা হাঁকানো ছক্কাগুলো। মহেন্দ্র সিংহ ধোনি মানেই এমন।
তবে ৩৬ বছরেও তিনি কতটা ফিট, তা ফের প্রমাণ পাওয়া গেল। এখনও স্প্রিন্ট পছন্দ করেন তিনি। সম্প্রতি সোশ্যাল মিডিয়ায় পোস্ট করে তিনি জানালেন ২০ মিটার দৌড়েছেন মাত্র ২.৯১ সেকেন্ডে। তা-ও আবার ভরপেট খেয়ে। বেঙ্গালুরুর জাতীয় ক্রিকেট অ্যাকাডেমিতে তিনি গিয়েছিলেন। সেখানেই অনুশীলনের সময় এমন কাণ্ড ঘটিয়ে ফেললেন এমএস। অনুশীলনরত তারকা সুরেশ রায়না, কেদার যাদব-এর সঙ্গে গ্রুফিও তুললেন তিনি।

কেদার যাদবদের সঙ্গে মহেন্দ্র সিংহ ধোনি। — ইনস্টাগ্রাম
শ্রীলঙ্কার বিরুদ্ধে সীমিত ওভারের ক্রিকেটে ফিরতে পারেন রায়না। কেদার যাদব, ধোনিকে রেখেই রবিবার নির্বাচকরা স্কোয়াড ঘোষণা করবেন। ওয়েস্ট ইন্ডিজের বিরুদ্ধে সীমিত ওভারের ক্রিকেটে শেষবার মাঠে দেখা গিয়েছিল ধোনিকে। তাঁর খারাপ ফর্মের জন্য বাদ দেওয়ারও কথা উঠেছে। তবে ধোনি যে ‘পুরনো চাল’, ‘ভাতে বাড়বেন’, তাতে সন্দেহ কী!